
Down-szindrómás gyerekek rehabilitációja (játékosan, hatékonyan, mondókákkal, énekelve és vidáman)

Dolgozatom címe a „Down-szinrómás gyerekek rehabilitációja (játékosan, hatékonyan, mondókákkal, énekelve és vidáman)
Az első két fejezet magába foglalja a szakirodalmi adatokat és az elméleti megalapozást, ezen belül beszélek a Down-szindróma szűrési lehetőségeiről, tüneteiről, megelőzéséről, kezeléséről, rizikófaktorairól, majd a mozgásfejlesztés szerepéről a Down-szindrómával született gyerekeknél, vagyis a játékos, ritmusos mozgásfejlesztés módszeréről esik szó.
A dolgozat második része egy olyan kutatást tartalmaz, amely a gyergyószentmiklósi Esély Alapítvány Intézet keretén belül történt, 2010.08.01-2011.04.01 közötti időszakban. A vizsgálati személyem egy 3 éves Down-szindrómás kisfiú volt.
A kutatási célkitűzéseim közé tartozik az izomzat erősítése, a térben való tájékozódás fejlesztése, az egyensúlyérzék kialakítása, a saját testének megismerése, a testkép kialakulása, testrészeinek mozgásirányítása, a mozgáskoordináció fejlesztése, a nagymozgások és finommozgások pontos végrehajtásának gyakorlása, a járásképesség megszerzése és elérése, valamint a szociális viszonyok javítása.
A kutatás megfigyeléssel és heti kétszeri foglalkoztatással történt, a TSMT-terápiát alkalmazva. A kutatás során a kikérdezés módszerét is alkalmaztam, kérdőív formájában.
A felmérés négy szakaszban történt, olyan gyakorlatokkal, megfigyelésekkel, amelyek segítségével fel tudtam mérni az izomtónus növekedését, a mozgáskoordináció, a finommotorika és az önállóság fejődését, valamint a szociális viszonyok javulását.
A TSMT játékos, mondókás terápia hatására rengeteg pozitív eredményt értünk el a Down-szindrómás kisfiú fejlődésében. A legkimagaslóbb eredményt a mozgáskoordináció és egyensúlyérzék, valamint a finommotorika fejlesztésében sikerült elérnünk.
A vele együtt töltött idő során rengeteg pozitív tapasztalatot gyűjtöttem, ami egyedi élménnyé és tanulságos tapasztalattá vált számomra, megbizonyosodva arról, hogy milyen nagy igény van a velük való foglalkozásra. 



